জামায়াতে ইসলামীর আমীর মকবুল আহমাদ বলেছেন, আওয়ামী লীগ  প্রতিবেশীদের নীল নকশায় ক্ষমতায় এসে তাদের এজেন্ডা বাস্তবায়নে ব্যস্ত। বিদ্যুৎ, দ্রব্যমূল্যসহ দেশের সমস্যা বাদ দিয়ে তাদের কাজ করছে। ট্যাক্স না দিয়ে বন্দর ব্যবহার করার সুযোগ দিচ্ছে। তিনি বলেন, আওয়ামী লীগের রাজনীতি শুরু হয়েছে হত্যার মাধ্যমে। তারা ২৮ অক্টোবর লগি-বৈঠা দিয়ে মানুষ হত্যা করে যে পৈশাচিক ঘটনা ঘটিয়েছে তা বিশ্ববাসী দেখেছে। জাতি পল্টন হত্যাকান্ডের বিচার একদিন করবেই এবং আদালতে আখেরাতেও এর বিচার হবে। সেদিন প্রধানমন্ত্রীসহ যারা জড়িত ছিল সবারই বিচার হবে বলে তিনি দৃঢ়প্রত্যয় ব্যক্ত করেন।  ২৮ অক্টোবর পল্টন  হত্যা দিবস উপলক্ষে সারাদেশে আলোচনা সভা ও দোয়া অনুষ্ঠানসহ বিভিন্ন কর্মসূচি পালন করেছে জামায়াতে ইসলামী। কেন্দ্রীয় কর্মসূচির অংশ হিসেবে গতকাল বৃহস্পতিবার বিকেলে পল্টন হত্যা দিবস উপলক্ষে ঢাকা মহানগরী জামায়াতে ইসলামী আয়োজিত আলোচনা সভায় প্রধান অতিথির বক্তব্যে মকবুল আহমাদ একথা বলেন। ঢাকা মহানগরীর ভারপ্রাপ্ত আমীর হামিদুর রহমান আযাদের সভাপতিত্বে বিশেষ অতিথির বক্তব্য রাখেন জামায়াতের ভারপ্রাপ্ত সেক্রেটারি জেনারেল এটিএম আজহারুল ইসলাম, বিজেপি মহাসচিব শামীম আল মামুন, ইসলামী ঐক্যজোটের মহাসচিব মাওলানা আব্দুল লতিফ নেজামী,  জাগপা সভাপতি শফিউল আলম প্রধান, এনপিপি চেয়ারম্যান শেখ শওকত হোসেন নীলু, ভাসানী ন্যাপ চেয়ারম্যান শেখ আনোয়ারুল হক, জামায়াতের প্রচার সেক্রেটারি অধ্যাপক তাসনীম আলম, শিবির সভাপতি ড. রেজাউল করীম, এনডিপি মহাসচিব আলমগীর মজুমদার, লেবার পার্টির ভারপ্রাপ্ত চেয়ারম্যান ডা. মোস্তাফিজুর রহমান ইরান, খেলাফত মজলিসের ঢাকা মহানগরী মহাসচিব মাওলানা নোমান মাজহারী, শহিদ সাইফুল্লাহ মোঃ মাসুমের পিতা মাহতাব উদ্দিন, জামায়াতের কেন্দ্রীয় কর্মপরিষদ সদস্য ও ঢাকা মহানগরী সহকারী সেক্রেটারি মাওলানা আব্দুল হালিম ও মহানগরী কর্মপরিষদ সদস্য এডভোকেট  মশিউল আলম প্রমুখ। অনুষ্ঠান পরিচালনা করে মহানগরী জামায়াতের ভারপ্রাপ্ত সেক্রেটারি নূরুল ইসলাম বুলবুল। মকবুল আহমাদ বলেন, ২৮ অক্টোবর হত্যাকান্ডের পৈশাচিক ঘটনা কোন কিছু দিয়ে মুছে দেয়া যাবে না। বর্তমান সরকারের কাছে এ ঘটনার বিচার আমরা চাই না। তবে আদালতের কাছে আমরা বিচার চাই। আর অবশ্যই আখেরাতের আদালতে একদিন বিচার হবে। সেদিন প্রধানমন্ত্রীসহ জড়িত সবার বিচার হবে বলে তিনি উল্লেখ করেন।  তিনি বলেন, সঠিকভাবে নির্বাচন হলে আওয়ামী লীগ ক্ষমতায় আসতে পারবে না, এজন্য মইন ও ফখরুদ্দিনের সাথে  ষড়যন্ত্র করে ডিজিটাল নির্বাচনের মাধ্যমে তারা ক্ষমতায় এসেছে। নির্বাচনে বিজয়ী হয়ে ২০০৮ সালের ৩১ ডিসেম্বর শেখ হাসিনা যে সকল ওয়াদা দিয়েছেন তা পালন করেননি। তারা ক্ষমতায় এসে জনগণের সমস্যা সমাধান না করে দুটি কাজ করেছে। প্রথমত ইসলামী শক্তিকে মোকাবিলা করতে ষড়যন্ত্র করছে। আর প্রতিবেশীদের এজেন্ডা বাস্তবায়নে ব্যস্ত।  জামায়াতের সহকারী সেক্রেটারি জেনারেল অধ্যাপক মুজিবুর রহমানসহ নেতাকর্মীদের দোয়া অনুষ্ঠান থেকে গ্রেফতার করার নিন্দা জানিয়ে তিনি বলেন, শোক দিবসের দোয়া অনুষ্ঠানে কেউ বোমা নিয়ে যায়, তা মানুষ কিছুতেই বিশ্বাস করবে  না। বোমা রেখে গ্রেফতার করার খেলা জনগণ মানবে না। যুদ্ধাপরাধীর বিচারের নামে নাটক বন্ধ করার জন্য তিনি আহবান জানান। ধৈর্য ধরে শোককে শক্তিতে পরিণত করতে তিনি সকলের প্রতি আহবান জানান।  এটিএম আজহার বলেন, শেখ হাসিনা লগি-বৈঠা নিয়ে ঢাকায় আসতে নির্দেশ দিয়েছিলেন। প্রতিপক্ষকে ঘায়েল করতেই এ হামলা চালানো হয়েছিল। এ হত্যার মামলা হয়েছিল। চার্জশীটও আদালতে গ্রহণ করা হয়েছিল। চার্জশীট প্রত্যাহার করে সরকার আইনের শাসনের বিরুদ্ধে অবস্থান নিয়েছে। তাদের কাছে বিচার প্রার্থী হবো না। খুনীদের বিচার একই বাংলাদেশের মাটিতেই হবে। ক্ষমতা  থেকে চলে গেলে খুনের মামলা আবার পুনরুজ্জীবিত হয়। ক্ষমতা পেয়ে বেহুশ হবেন না। খুনীদের পক্ষ নিলে ভাল হবে না। দেশ, গণতন্ত্র ও জাতীয় সম্পদ রক্ষায় সবাইকে সাথে নিয়ে জামায়াত আন্দোলন চালিয়ে যাবে বলে তিনি জানান।  শামীম আল মামুন বলেন, যুদ্ধাপরাধীর বিচার নয়, দেশ থেকে ইসলাম বিদায় করতেই জামায়াতকে আঘাত করা হচ্ছে। যুদ্ধাপরাধীর নামে নিরপরাধ লোকদের আটক করা হয়েছে। ৪০ বছরে জামায়াত নেতাদের নামে কোন থানায় মামলা ও জিডি হয়নি। এখন তাদের নামে মিথ্যা মামলা দেয়া হচ্ছে। তিনি সকল জামায়াত নেতাকর্মীর মুক্তি দাবি করেন।  আব্দুল  লতিফ নেজামী বলেন, ইসলামী আন্দোলনকে ধ্বংস করতে জামায়াত নেতাদের গ্রেফতার করা হয়েছে।  শফিউল আলম প্রধান বলেন, ২৮ অক্টোবরের ঘটনার মাধ্যমে দেশের স্বাধীনতা, ধর্মীয় মূল্যবোধ ও গণতন্ত্রকে হত্যা করা হয়েছে। এ ঘটনায় সরকার শেখ হাসিনা হুকুমের আসামী হবেন। সেনবাহিনী, দেশপ্রেমিক জনতা ও ধর্মীয় মূল্যবোধ ধ্বংস করার জন্য ষড়যন্ত্র হচ্ছে বলে তিনি জানান।  খুলনা অফিস : জামায়াতে ইসলামী খুলনা মহানগরীর উদ্যোগে গতকাল বিকেলে নগর কার্যালয়ে পল্টন হত্যাদিবস উপলক্ষে এক আলোচনা সভার আয়োজন করা হয়। আলোচনা সভায় সভাপতিত্ব করেন খুলনা  মহানগরীর ভারপ্রাপ্ত আমীর অধ্যাপক আবদুল মতিন। বক্তব্য রাখেন খুলনা মহানগরীর সেক্রেটারি মাওলানা আবুল কালাম আজাদ, সহকারী সেক্রেটারি খন্দকার আব্দুল খালেক, অধ্যাপক মাহফুজুর রহমান ও খান গোলাম রসূল, ডা. হাবিবুর রহমান, এডভোকেট শেখ জাহাঙ্গীর হুসাইন হেলাল, প্রিন্সিপাল শেখ জাহাঙ্গীর আলম, খুলনা সদর থানা আমীর মাওলানা আবু বকর সিদ্দিক, খালিশপুর থানা আমীর অধ্যক্ষ শাফায়াত আলী মিয়া, সোনাডাঙ্গা থানা আমীর অধ্যাপক জি এম শফিকুল ইসলাম, খানজাহান আলী থানা আমীর আজিজুর রহমান স্বপন প্রমুখ। অন্যদিকে গতকাল থানায় থানায় ও ওয়ার্ডে ওয়ার্ডে শহীদদের  স্মরণে তাদের রূহের মাগফিরাত কামনা এবং জান্নাতে সর্বোচ্চ মর্যাদা দান করার জন্য আল্লাহর দরবারে দোয়া করা হয়।  ইসলামী ছাত্রশিবির খুলনা মহানগরী শাখার উদ্যোগে ২৮ অক্টোবর শাহাদাত বরণকারীদের স্মরণে আলোচনা সভা ও দোয়া মাহফিল গত বুধবার দলীয় কার্যালয়ে অনুষ্ঠিত হয়। খুলনা মহানগরী সভাপতি আতাউর রহমান বাচ্চুর সভাপতিত্বে ও সেক্রেটারি সাইদুর রহমানের পরিচালনায় প্রধান অতিথির বক্তব্য রাখেন বাংলাদেশ জামায়াতে ইসলামীর খুলনা মহানগরী সেক্রেটারি মাওলানা আবুল কালাম আজাদ। বিশেষ অতিথি হিসেবে বক্তব্য রাখেন শিবিরের সাবেক কেন্দ্রীয়  প্রকাশনা সম্পাদক অধ্যাপক মাহফুজুর রহমান। অন্যান্যের মধ্যে উপস্থিত ছিলেন শিবির নেতা জাকারিয়া হাবিব, মুজাহিদুল ইসলাম রাগিব, মিম মিরাজ হোসাইন, হাফেজ আজমল হোসাইন, নাইম ইসলাম, আব্দুল্লাহ আল মামুন, জুলফিকার আলী প্রমুখ। বক্তারা ধর্মহীন শিক্ষানীতি বাস্তবায়নের ও ইসলামী দলের রাজনীতি নিষিদ্ধ করার ষড়যন্ত্রের তীব্র নিন্দা জানিয়ে অবিলম্বে ২৮ অক্টোবরের খুনীদের সনাক্ত করে গ্রেফতার ও জাতীয় নেতৃবৃন্দসহ জামায়াত-শিবিরের সকল নেতাকর্মীর মুক্তির আহবান জানান।  বেড়া সংবাদদাতা : জামায়াতে ইসলামী বেড়া উপজেলা নেতৃবৃন্দ বলেছেন,  শহীদের রক্তে রাঙা পথ বেয়ে সবুজ শ্যামল ইসলামের বিজয় পতাকা পৎ পৎ করে উড়বে ইনশাআল্লাহ। পৃথিবীর এমন কোন শক্তি নেই এ দেশের মাটি থেকে ইসলাম ও ইসলামী আন্দোলনকে উৎখাত করতে পারে।  গতকাল সকালে পল্টন হত্যাকান্ড স্মরণে বেড়া উপজেলা জামায়াত আয়োজিত প্রতিবাদ সমাবেশে বক্তব্য দানকালে তারা এ কথা বলেন। বেড়া উপজেলা আমীর ডা. আব্দুল বাসেত খানের সভাপতিত্বে অনুষ্ঠিত সমাবেশে অন্যান্যের মধ্যে উপস্থিত ছিলেন জেলা মজলিসে শূরা সদস্য মাওলানা আবু দাউদ, উপজেলা সেক্রেটারি মাওলানা আতাউর রহমান, পৌর সেক্রেটারিসহ স্থানীয় নেতৃবৃন্দ। পরে লগি-বৈঠার  তান্ডবে নিহত শহীদদের রূহের মাগফিরাত এবং দেশ ও জাতির মঙ্গল কামনায় বিশেষ মোনাজাত করা হয়।  টঙ্গী সংবাদদাতা : লোমহর্ষক ২৮ অক্টোবর স্মরণে গতকাল বিকাল ৪টায় টঙ্গী জামায়াতের উদ্যোগে টঙ্গী চেরাগ আলী স্কুইব রোডে জামায়াত অফিসে কোরআনখানি ও দোয়া মাহফিল হয়। এতে সভাপতিত্ব করেন টঙ্গী থানা জামায়াতের আমীর মাওলানা গোলামুল কুদ্দুস। এ এইচ এম ইরফানুল হক পরিচালিত দোয়া মাহফিলে আলোচনা রাখেন থানা সেক্রেটারি মো. আফজল হোসাইন, থানা শূরা সদস্য খতিব মাওলানা নুরুল আমিন, ৮নং ওয়ার্ড সভাপতি মো. সাইদুল ইসলাম, মাওলানা মওদুদ আহমেদ, গোলাম  আযম খান, মাইনুদ্দিন মামুন প্রমুখ।  চাঁদপুর সংবাদদাতা : পল্টন হত্যা দিবস উপলক্ষে গতকাল বিকেলে চাঁদপুর শহর জামায়াতের উদ্যোগে দলীয় কার্যালয়ে সমাবেশ অনুষ্ঠিত হয়। শহর আমীর এডভোকেট মো. শাহজাহান মিয়ার সভাপতিত্বে সমাবেশে প্রধান অতিথি হিসেবে বক্তব্য রাখেন জেলা আমীর এ এইচ আহমদ উল্যাহ মিয়া। বক্তব্য রাখেন জেলা জামায়াতের সেক্রেটারি অধ্যক্ষ মাওলানা আবদুর রহীম পাটওয়ারী, জেলা সহকারী সেক্রেটারি মাওলানা বিল্লাল হোসাইন মিয়াজী, জেলা জামায়াত নেতা বিশিষ্ট মুক্তিযোদ্ধা এবিএম আবদুল আউয়াল পাটওয়ারী, শহর জামায়াতের নায়েবে আমীর  এডভোকেট শেখ ছালেহ, শহর সেক্রেটারি মো. আরিফ উল্যাহ, জামায়াত নেতা কাজী মুরাদ হোসেন প্রমুখ।  ঠাকুরগাঁও : সন্ত্রাসীদের লগি-বৈঠার হামলায় ৬ জন নেতাকর্মী শহীদ হওয়ার ঘটনার স্মরণে গতকাল ঠাকুরগাঁও শহর ও সদর শাখার যৌথ উদ্যোগে বিকেলে স্থানীয় জামায়াত অফিস প্রাঙ্গণে আলোচনা সভা ও দোয়া মাহফিলের আয়োজন করা হয়। সদর আমীর মাওলানা ইয়াকুব খানের সভাপতিত্বে অনুষ্ঠিত সভায় প্রধান অতিথি ছিলেন জেলা আমীর মাওলানা আব্দুল হাকিম এবং বিশেষ অতিথি ছিলেন জেলা নায়েবে আমীর মাওলানা আব্দুল মজিদ। আরো উপস্থিত ছিলেন জেলা শূরা সদস্য মাওলানা আকমাল  হোসাইন, মাইনুল হক, অধ্যাপক আহেরাব আলী, শহর আমীর মো. আলমগীর, শহর নায়েবে আমীর অধ্যক্ষ ইউসুফ আলী, সদর নায়েবে আমীর মাওলানা ফজলে রাববী, শহর সেক্রেটারি কফিলউদ্দীন আহমেদ, সদর সেক্রেটারি শামসুজ্জামান দুলাল, মাওলানা সোলায়মান হোসাইন, শামসুজ্জামান শাহ শামীম, ছাত্রশিবিরের জেলা সভাপতি আবুবকর সিদ্দিক ও সেক্রেটারি আবুল বাশার প্রমুখ। বক্তাগণ ২৮ অক্টোবরের ঘটনায় জড়িত খুনিদের দৃষ্টান্তমূলক শাস্তির জোর দাবি জানান।  রানীশংকৈল উপজেলা : রানীশংকৈল উপজেলা শাখার উদ্যোগে বিকেলে স্থানীয় জামায়াত অফিসে অনুরূপ কর্মসূচির আয়োজন করা হয়।  উপজেলা আমীর মাওলানা রফিকুল ইসলামের সভাপতিত্বে অনুষ্ঠিত সমাবেশে প্রধান অতিথির বক্তব্য রাখেন জেলা জামায়াতের সেক্রেটারি অধ্যাপক বেলাল উদ্দীন প্রধান। বিশেষ অতিথি ছিলেন উপজেলা ভাইস চেয়ারম্যান মিজানুর রহমান।  পীরগঞ্জ পৌরসভা : পীরগঞ্জ পৌরসভার উদ্যোগে অনুরূপ কর্মসূচি বিকেলে জামায়াত অফিস প্রাঙ্গণে অনুষ্ঠিত হয়। পৌর আমীর অধ্যাপক নজরুল ইসলামের সভাপতিত্বে অনুষ্ঠিত আলোচনা সভায় বক্তব্য রাখেন উপজেলা আমীর অধ্যাপক আবুল কাশিম, উপজেলা সেক্রেটারি কাজী ওবায়দুর রহমান, সাংগঠনিক সেক্রেটারি মো. গিয়াস উদ্দীন, পৌর সেক্রেটারি  মাওলানা রফিকুল ইসলাম ও সাংবাদিক হাফিজুল ইসলাম প্রমুখ।